钦定古今图书集成/明伦汇编/氏族典/第040卷 > 《凌迪知万姓统谱》 > 庞涓
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞涓

按《史记孙武传》：“孙膑，孙武之后世子孙也。尝与庞涓
俱学兵法。庞涓既事魏，得为惠王将军，自以能不及
孙膑，乃阴使召孙膑。膑至，庞涓恐其贤于己，疾之，则
以法刑断其两足而黥之，欲隐勿见。齐使者如梁，孙
膑以刑徒阴见说齐使，齐使以为奇窃，载与之齐。齐
将田忌善而客待之，进于威王。其后魏与赵攻韩，韩”
告急于齐，齐使田忌将而往，直走大梁。魏将庞涓闻
之，去韩而归。齐军既已过而西矣，孙子使齐军入魏
地为十万灶，明日为五万灶，又明日为三万灶。庞涓
行三日，大喜，曰：“我固知齐军怯，入吾地三日，士卒亡
者过半矣。”乃弃其步军，与其轻锐倍日并行逐之。孙
子度其行，暮当至马陵。马陵道狭而旁多阻隘，可伏
兵，乃斫大树白而书之曰：“庞涓死于此树之下。”于是
令齐军善射者万弩，夹道而伏，期曰：“暮见火举而俱
发。”庞涓果夜至，斫木下，见白书，乃钻火烛之。读其书
未毕，齐军万弩俱发，魏军大乱相失。庞涓自知智穷
兵败，乃自刭曰：“遂成竖子之名！”